作者:皮日休
標題:奉和魯望讀陰符經見寄
內容:三百八十言，出自伊祁氏。上以生神仙，次雲立仁義。玄機一以發，五賊紛然起。結為日月精，融作天地髓。不測似陰陽，難名若神鬼。得之升高天，失之沈厚地。具茨雲木老，大塊煙霞委。自顓頊以降，賊為聖人軌。堯乃一庶人，得之賊帝摯。摯見其德尊，脫身授其位。舜唯一鰥民，冗冗作什器。得之賊帝堯，白丁作天子。禹本刑人後，以功繼其嗣。得之賊帝舜，用以平洚水。自禹及文武，天機嗒然弛。姬公樹其綱，賊之為聖智。聲詩川競大，禮樂山爭峙。爰從幽厲餘，宸極若孩稚。九伯真犬彘，諸侯實虎兕。五星合其耀，白日下闕裡。由是聖人生，於焉當亂紀。黃帝之五賊，拾之若青紫。高揮春秋筆，不可刊一字。賊子虐甚斨，奸臣痛於棰。至今千餘年，蚩蚩受其賜。時代更複改，刑政崩且陊。予將賊其道，所動多訾毀。叔孫與臧倉，賢聖多如此。如何黃帝機，吾得多坎躓。縱失生前祿，亦多身後利。我欲賊其名，垂之千萬祀。